《六歌 洞庭波》
清代·方殿元

洞庭波，欲渡不得忧如何。岷峨六月下雪水，九江不流平如砥。

朝朝日月镜中开，时时兰芷香风起。自从氛祲飞鲸鳄，白浪如山断衡霍。

蛟龙一夜失窟宅，昼日冥冥风雨恶。四山阴火烧白骨，归梦无津湖水阔。

夜半寒笳吹一声，哀猿尽叫丹枫脱。湘灵听之罢鼓瑟，九疑无路千峰黑。

一时弹断五弦琴，惆怅南风来不得。江南日夜造楼船，澄清望断在明年。

羁客穷途谁不老，何日湖边看春草。

作者简介：清广东番禺人，字蒙章，号九谷。康熙三年进士，历任山东郯城、江苏江宁知县。去官后携二子侨寓苏州，父子皆有诗名。有《九谷集》。